CELEX: 32015D0043(01)
Language: sk
Date: 2015-12-04 00:00:00
Title: Rozhodnutie Európskej centrálnej banky (EÚ) 2015/2332 zo 4. decembra 2015 o procesnom rámci pre schvaľovanie objemu emisie euromincí (ECB/2015/43)

12.12.2015   
            
            
               SK
            
            
               Úradný vestník Európskej únie
            
            
               L 328/123
            
         ROZHODNUTIE EURÓPSKEJ CENTRÁLNEJ BANKY (EÚ) 2015/2332
   zo 4. decembra 2015
   o procesnom rámci pre schvaľovanie objemu emisie euromincí (ECB/2015/43)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie, a najmä na jej článok 128 ods. 2 prvú vetu,
   keďže:
   
               (1)
            
            
               Členské štáty, ktorých menou je euro (ďalej len „členské štáty eurozóny“), majú právo vydávať euromince, pričom objem emisie schvaľuje Európska centrálna banka (ECB).
            
         
               (2)
            
            
               Ak bola výnimka pre členský štát zrušená, má tento členský štát právo zúčastniť sa na schvaľovacom konaní počas roku ktorý predchádza prechodu na hotovostné euro, aby mohol uplatňovať svoje právo vydávať euromince odo dňa, kedy sa stane členským štátom eurozóny.
            
         
               (3)
            
            
               Ako to vyžaduje článok 5 ods. 4 nariadenia Európskeho parlamentu a Rady (EÚ) č. 651/2012 (1), vydávanie zberateľských mincí sa v súhrnnej podobe započítava do objemu vydávaných mincí, ktorý schvaľuje ECB.
            
         
               (4)
            
            
               Mali by sa stanoviť pravidlá týkajúce sa procesného rámca pre schvaľovanie objemu emisie mincí.
            
         
               (5)
            
            
               Za účelom schválenia zo strany ECB by jej mali členské štáty eurozóny predložiť žiadosť o schválenie.
            
         
               (6)
            
            
               Hoci sa metódy pre odhad dopytu po minciach môžu do určitej miery v jednotlivých členských štátoch eurozóny líšiť, ECB potrebuje, aby jej boli poskytnuté informácie na určitej minimálnej úrovni, aby mohla overiť dopyt v súvislosti s objemom emisie mincí, ktorý sa žiada schváliť.
            
         
               (7)
            
            
               Schválené objemy emisie mincí by nemali byť prekročené bez predchádzajúceho schválenia zo strany ECB.
            
         
               (8)
            
            
               Aby mali členské štáty eurozóny dostatok času na zozbieranie požadovaných údajov, malo by toto rozhodnutie nadobudnúť účinnosť až 1. januára 2016,
            
         PRIJALA TOTO ROZHODNUTIE:
   Článok 1
   Vymedzenia pojmov
   Na účely tohto rozhodnutia sa uplatňujú tieto vymedzenia pojmov:
   
               (1)
            
            
               „obehové mince“ a „pamätné mince“ majú rovnaký význam ako v článku 2 nariadenia Rady (EÚ) č. 729/2014 (2);
            
         
               (2)
            
            
               „zberateľské mince“ majú rovnaký význam ako v článku 1 nariadenia (EÚ) č. 651/2012;
            
         
               (3)
            
            
               „objem emisie mincí“ predstavuje čistý rozdiel, v nominálnej hodnote, medzi kumulatívnym objemom euromincí vydaných členským štátom a kumulatívnym objemom euromincí vrátených do tohto členského štátu eurozóny počas príslušného kalendárneho roka.
            
         Článok 2
   Ročná žiadosť o schválenie
   1.   Každý členský štát eurozóny predloží ECB každoročne žiadosť o schválenie objemu emisie mincí na budúci rok pre tento členský štát. Žiadosť sa musí predložiť najneskôr do 30. septembra roku predchádzajúceho roku, pre ktorý sa podáva žiadosť.
   2.   Žiadosť musí byť založená na odhadovanom dopyte po minciach v žiadajúcom členskom štáte eurozóny a musí rozlišovať medzi obehovými mincami a zberateľskými mincami. Každá žiadosť musí obsahovať všeobecné vysvetlenie metódy použitej na odhad dopytu.
   3.   Pri obehových minciach môže požadovaný objem zahŕňať dodatočné množstvo prekračujúce odhadovaný dopyt na zabezpečenie primeranej bezpečnostnej rezervy.
   4.   Pri obehových minciach obsahuje žiadosť tieto informácie:
   
               a)
            
            
               objem mincí v obehu k 30. júnu alebo k inému dátumu v roku predchádzajúcom roku, pre ktorý sa žiadosť podáva, z ktorého sa vychádza pri odhade dopytu po minciach pre rok, pre ktorý sa žiadosť podáva v súlade s metódou zvolenou žiadajúcim členským štátom eurozóny;
            
         
               b)
            
            
               akékoľvek iné príslušné údaje požadované na posúdenie žiadosti členského štátu eurozóny v súlade s metódou vybranou žiadajúcim členským štátom eurozóny;
            
         
               c)
            
            
               či a v akom rozsahu zahŕňa požadovaný objem aj dodatočné množstvo v súlade s odsekom 3; a
            
         
               d)
            
            
               objem emisie mincí, ktorý sa žiada schváliť.
            
         5.   Dodatočné informácie, ktoré majú byť predložené v súvislosti s obehovými mincami môžu zahŕňať, ak sú dostupné a žiadajúci členský štát eurozóny ich považuje za dôležité na zdôvodnenie jeho žiadosti o schválenie:
   
               a)
            
            
               kľúčové faktory, ktoré majú vplyv na dopyt po minciach na vnútroštátnej úrovni;
            
         
               b)
            
            
               detailnejšie informácie o dopyte po minciach členené podľa nominálnych hodnôt; a
            
         
               c)
            
            
               či a v akom rozsahu je dopyt po minciach na vnútroštátnej úrovni ovplyvnený dopytom po minciach z iných členských štátov eurozóny.
            
         6.   Pri zberateľských minciach obsahuje žiadosť tieto informácie:
   
               a)
            
            
               celkový objem emisie zberateľských mincí vyjadrený súhrnnou nominálnou hodnotou, vrátane zoznamu nominálnych hodnôt zberateľských mincí; a
            
         
               b)
            
            
               či bola v žiadosti zahrnutá bezpečnostná rezerva pre prípad ešte neznámych udalostí, ktoré by sa mali pripomínať prostredníctvom zberateľských euromincí.
            
         7.   Ak bola uzavretá dohoda medzi Európskou úniou a štátom alebo územím, ktoré nie je členským štátom Európskej únie, predmetom ktorej je oprávnenie štátu alebo územia na používanie eura ako ich oficiálnej meny (ďalej len „menová dohoda“) a táto menová dohoda udeľuje tohto štátu alebo územiu právo vydávať euromince, objem emisie mincí tohto štátu alebo územia sa doplní do ročnej žiadosti toho členského štátu eurozóny, ktorý je uvedený v menovej dohode.
   8.   Ak bola výnimka v prospech členského štátu zrušená, ECB prejedná v roku, ktorý predchádza roku prechodu na hotovostné euro žiadosť o schválenie objemu emisie mincí pre tento členský štát po prechode na hotovostné euro, ktorú takýto členský štát dobrovoľne podá v súlade s požiadavkami tohto článku.
   9.   Rada guvernérov prijme rozhodnutie o schválení objemu emisie mincí pre eurozónu pre daný rok pred koncom kalendárneho roku, ktorý predchádza roku, pre ktorý boli podané žiadosti o schválenie.
   Článok 3
   Oznámenie a osobitná žiadosť o schválenie
   1.   Objem emisie mincí schválený ECB pre každý členský štát eurozóny v kalendárnom roku sa počas daného kalendárneho roku nesmie v žiadnom momente prekročiť bez toho, aby to vopred schválila ECB.
   2.   Členské štáty eurozóny nepretržite monitorujú dopyt po minciach. Ak je pravdepodobné, že skutočný dopyt po eurominciach v členskom štáte eurozóny prekročí schválený objem emisie mincí na daný kalendárny rok, dotknutý členský štát to okamžite oznámi ECB.
   3.   Oznámenie obsahuje tieto informácie:
   
               a)
            
            
               nominálnu hodnotu alebo nominálne hodnoty mincí, pri ktorých je dopyt vyšší ako sa očakávalo; a
            
         
               b)
            
            
               detailný opis kľúčových faktorov, ktoré spôsobili neočakávané zvýšenie dopytu po minciach.
            
         4.   Do 10 pracovných dní ECB od prijatia oznámenia môže ECB na prevádzkovej úrovni, ktorá nevyžaduje zahrnutie rozhodovacích orgánov ECB, toto oznámenie predbežne posúdiť a poskytnúť nezáväzné usmernenie členskému štátu eurozóny, ktorý oznámenie podal. ECB môže najmä odporučiť zvýšenie dodatočného objemu emisie mincí, ak sa oznámený zvýšený dopyt po minciach javí ako nedostatočný na pokrytie skutočného dopytu, čo by mohlo viesť k porušeniu povinnosti uvedenej v odseku 1.
   5.   Ak zvýšený dopyt po minciach po uplynutí lehoty uvedenej v odseku 4 naďalej existuje, musí členský štát eurozóny bez zbytočného odkladu podať ECB osobitnú žiadosť o schválenie dodatočného objemu emisie mincí.
   6.   Osobitná žiadosť o schválenie obsahuje navrhované zvýšenie objemu emisie mincí ako aj podrobné informácie o kľúčových faktoroch, ktoré spôsobili neočakávané zvýšenie dopytu po minciach, ktorý sa v ročnej žiadosti o schválenie nepredpokladal.
   7.   Rada guvernérov prijme samostatné rozhodnutie o osobitnej žiadosti o schválenie.
   Článok 4
   Nadobudnutie účinnosti
   Toto rozhodnutie nadobúda účinnosť 1. januára 2016.
   Článok 5
   Adresáti
   Toto rozhodnutie je určené členským štátom eurozóny.
   
      Vo Frankfurte nad Mohanom 4. decembra 2015
      
         
            Prezident ECB
         
         Mario DRAGHI
      
   
   
      (1)  Nariadenie Európskeho parlamentu a Rady (EÚ) č. 651/2012 zo 4. júla 2012 o vydávaní euromincí (Ú. v. EÚ L 201, 27.7.2012, s. 135).
   
      (2)  Nariadenie Rady (EÚ) č. 729/2014 z 24. júna 2014 o nominálnych hodnotách a technických špecifikáciách euromincí určených do obehu (Ú. v. EÚ L 194, 2.7.2014, s. 1).